
עמדתי ואתבונן האם מותר לאדם לשמוע קול זמר של דודתו שהיה רגיל לשומעה כשהיא שרה בקטנותו או בקטנותה, ועכשיו נעשו גדולים.
מקור האיסור
1. איתא בגמ' [ברכות כד.] שקול באשה הוא תאוה ונחשב ערוה, ואומרת הגמ' [סוטה מח.] שה"ה אם שרים אנשים ונשים יחד צריך לבטלו שהרי הגברים שומעים את קול הנשים. ובמקרה כזה יותר חמור אם הנשים שרות והגברים עונים אחריהם, שאז הגברים מקשיבים טוב לנשים, משא"כ אם הגברים שרים והנשים עונות אחריהם אינם מקשיבים להם כ"כ, ואמנם גם זה אסור, אבל אם א"א למונעם לגמרי צריך לפחות למונעם שהגברים לא יענו אחרי הנשים. עוד איתא בגמ' [קידושין ע.] שאסור לשמוע אשה ששואלת בשלומו שהרי שומע את קולה.
2. וכתב מהריק"ש [ערך לחם או"ח סי' רי"ז] שקול מראה וריח יש בהם רק איסור דרבנן. וחלק עליו הגו"ר [גן המלך סי' ק'] שיש בהם איסור גדול, והוכיח כן שהגמ' אומרת שהוא ערוה. וכ"כ הדברי חפץ [קיג:] שהוא נלמד מדרשה שנקרא ערוה, וכתב השד"ח [ח"ג מ"ק כלל מ"ב] שמשמע שסבר שהוא דאו'. וכן הפמ"ג [שושנת העמקים כ"ט] כתב שאפשר שהוא דאו', וביאר שהוא בכלל קריבה לעריות. וכן נוטה השד"ח [שם] עצמו. והנחמד למראה [חלה פ"ב קפ:] כתב שהוא דרבנן, והוכיח כן שהרמב"ם כתב [הל' אסו"ב פכ"א ה"ב] שהשומע לוקה מכת מרדות. (וכ"פ הטור והשו"ע). וביאר ה"ה שידוע שיש מכת מרדות על איסורים דרבנן.
קול שרגיל בו
3. וכתב הרשב"א [ברכות כד.] בשם הראב"ד שנאסר רק קול זמר או דיבור של שאילת שלום שיש בו קירוב דעת, אבל דיבור רגיל אין לאסור, שכיון שאדם רגיל בו אינו נטרד. וכ"כ תר"י [שם] בשם בה"ג לגבי ק"ש (שאסור לקרוא ק"ש בזמן ששומע קול אשה) שאסור רק כשמנגנת. וכן לשון השו"ע באו"ח סי' ע"ה ס"ג לגבי ק"ש שאסור כששומע "זמר" של אשה. וכ"פ הפרישה [סק"ב] והב"ש [סק"ד] והל"ח [ברכות פ"ג ס"ק קי"ז].
4. והא"ר [סק"ה] כתב שאסור באשה אחרת אפי' קול שרגיל בו וכמו שאסור שאילת שלום, ורק באשתו הותר דיבור רגיל לגבי ק"ש. וכתב שיש לו ראיה מדברי הרשב"א. (וכן נראה שפי' המקנה [קידושין ע.]) וצ"ע.
5. וההג"מ [הל' ק"ש פ"ג סק"ס] כתב בסתם שמותר בקול שרגיל בו. והל"ח [ברכות פ"ג ס"ק קי"ז] העתיק את הרשב"א וכתב אח"כ שכתב ההג"מ שה"ה בכל קול שרגיל בו. וכן הב"ח [או"ח סי' ע"ה] הביא את ההג"מ לאחר שכתב שאסור במנגנת, ונראה מדבריהם שהבינו בהג"מ שגם בקול שירה אם הוא רגיל בקול של האשה הזאת מותר, ובדיבור מותר אפי' אינו רגיל בקול של האשה הזאת כיון שהוא רגיל לקול דיבור באופן כללי. וכן משמע בב"י [או"ח סי' ע"ה] ובפרישה [שם ס"ק ה',ו'] שהביאו את הרשב"א שמותר במדברת, ואח"כ הביאו את ההג"מ שמותר ברגיל, ומשמע שהוא שני דינים נפרדים. (וכן מצאתי בל"ח [ברכות פ"ג ד"ח סקנ"ט] שכתב (לגבי נושא אחר) שאם הב"י כותב שני פוסקים בנפרד, בע"כ שהם שני דינים נפרדים) וכ"כ המרפא לנפש [זילבר סי' כ"ו] שמשמע בהג"מ (וכתב שאינו מוכרח). וכן לשון הערה"ש שקול דיבורה מותר וקול הרגיל בו מותר. וכ"כ הנ"צ [או"ח סי' ע"ה עט"צ סק"ו] במפורש להתיר ברגיל אפי' הוא שירה. וכ"כ השתילי זתים [סי' ע"ה סק"ח]
6. והמ"ב לאחר שביאר את דברי הרמ"א שהעתיק את ההג"מ כתב שגם בדיבור אם מכוין ליהנות אסור, וכתב הרב גרוס [אום אני חומה או"ח סי' ע"ה ס"ק רמ"ב] שמשמע שהבין שכוונת ההג"מ לדיבור ולא לזמר שרגיל בו. ולא הבנתי, שודאי בכלל דברי ההג"מ גם דיבור רגיל, ומפורש ברשב"א שההיתר בדיבור רגיל הוא מחמת שרגיל בו, אלא שי"ל שה"ה בזמר אם רגיל בקול של האשה הזאת, וגם אם נאמר שהמ"ב פי' בהג"מ שכוונתו לדברי הרשב"א, אין הכרח שיחלוק לדינא על הנ"צ, שאמנם אין לזה מקור בדברי ההג"מ, אבל מנלן לחדש מח' לדינא, ואולי גם המ"ב יודה שכיון שלמעשה הוא רגיל יהיה מותר. 
7. עוד כתב הרב גרוס שלא משמע כן מסתימת הפוסקים, והוכיח כן שאסרו גם באשתו כשהיא נדה ולא חילקו שאם רגיל בה מותר. ולכאו' י"ל שלא הותר אלא כשהיא שרה הרבה והוא רגיל בקול שירתה, אבל לא מועיל שרגיל בקול דיבורה, וקשה לדחות את דברי הנ"צ המפורשים ממשמעות לשון של סתימת הפוסקים, ובפרט שכ"מ בב"י, ב"ח, פרישה, ל"ח, ערה"ש, ולא מצינו מי שחולק עליהם להדיא. ובפרט לספרדים שקיבלו הוראות מרן, שהרי לפי מה שנתבאר מוכח בב"י להתיר. וכן מצאתי שפסקו בשו"ע המקוצר [ח"ו סי' ר"א סקי"ט] ובאבן ישראל [על המ"ב סק"ב] וא"כ יש לנו צד גדול להתיר בנידון דידן שהוא רגיל לשמוע קול שירתה מקטנותו.
הסתכלות באישה שכשאינו מתכוין ליהנות

8. והנה יש עוד מקום להתיר בנידון דידן מחמת שהיא קרובתו ואינו מכוין לשמוע קולה כדי ליהנות. ונדון קודם בדין הסתכלות שאינו מכוין ליהנות שהוא מקור הדין:
9. כתב מהרש"ל [יש"ש כתובות פ"ב ס"ג] שלא נאסר להסתכל באשה אלא דרך עיון והבטה והסתכלות בדמותה והתבוננות בתמונת קלסרה, אבל דרך ראיה בעלמא מותר, וכמו המסתכל בקשת שאסור רק כשמתבונן ביותר עי' באו"ח סי' רכ"ט ס"א. והוכיח כן דאל"כ לא ימצא שום אדם שיוכל להעיד על אשה אם היא א"א או לא, שהרי אסור לגברים לראות אותה ובע"כ לא יכירו אותה. והביא שבגמ' מבואר שרק ת"ח לא מכיר נשים, וכתב מהרש"ל שגם בת"ח הוא רק שכך מנהגם אבל אינו איסור. וכתב שאעפ"כ מי שיכול להיזהר בזה ולהוסיף אזהרה ושמירה, והוא פרוש בכל העניינים שאין בזה חשש יוהרא יוכל להחמיר בזה וקדוש יאמר לו ותע"ב.
10. ועי' אה"ע סי' ס"ה ס"ב שי"א שמותר להסתכל על כלה ביום חתונתה כדי לחבבה על בעלה, והוכיחו כן שאל"כ איך יעידו עליה אם נשאת בתולה או לא, וחלק עליהם הרא"ש [כתובות פ"ב ס"ג] שי"ל שראו שהיא מתחתנת כמו בתולה ואמרו עליה שהיא פלונית, וכך ידעו שהיא בתולה, א"נ שלא הסתכלו בפניה. והרמ"ה [הובא בשיטמ"ק כתובות יז.] תירץ שרק להסתכל אסור וראיה בעלמא מותר, וא"כ יכולים לראות אותה ולהעיד עליה. וכתב מהרש"ל שמשמע מדברי הרא"ש שאסר גם ראיה בעלמא. (וחלק עליו מהרש"ל), ולכאו' יש לדחות שסבר הרא"ש שרק לגבי עדות אם היא בתולה, בראיה בעלמא בלי התבוננות קשה להעיד, ויש לחשוש לטעות, ובע"כ שהתבוננו בה, משא"כ לגבי להכיר את האשה ודאי מספיק ראיה בעלמא. ויש להוכיח כן שהרי הרא"ש תירץ שלא הסתכל בפניה, וכך יודעים שנישאת בתולה, ואם מעולם לא ראה אותה, איך ידע מי היא. ועוד שבספר חסידים החדש [יא.] כתב בשם הרא"ש עצמו שלא נאסר אלא שמביט בכוונה גמורה אל זיו פניה ואל יופי יפעתה.
11. והנה לשון הרמב"ם [הל' אסו"ב פכ"א ה"ב] שאסור להביט ביופיה, וכל המסתכל כדי ליהנות כמסתכל בבית התורף. וכן העתיקו הטור והשו"ע. וכ"כ הסמ"ק [סי' ל'] שאסור גם שלא לשם זנות אם נהנה בהסתכלה. וכתב מהרש"ל [יש"ש כתובות פ"ב ס"ג] שמשמע כדבריו שאין איסור אם לא מתכוין ליהנות. וכן מפורש ברמב"ם במו"נ [ח"ג פמ"ט] שאסור ליהנות מערוה אפי' בראיית העין, והוא שיכוין ליהנות.
12. והנה בגדר ראיה באשה יש כמה סוגי ראיה: הראיה הכי חלשה שרואה אותה בטעות לפי תומו ואינו מתכוין כלל לראותה, למעלה מזה שרואה אותה כמו שרואה את כל הדברים וכמו שרואה את הגברים, ואינו מתכוין ליהנות מראייתו אבל הוא מתכוין לראות אותה. ויש ראיה שמסתכל עליה ונהנה מראייתו, ויש ראיה שאמנם לא מסתכל ליהנות אבל מתבונן על הפרטים ומתרכז בפנים של האשה.
13. ונראה מלשון מהרש"ל שאסר רק בראיה של התבוננות, וכ"מ מהוכחתו מקשת ששם ודאי לא שייך הנאה, ובע"כ שם מתבונן ביותר, ומצד שני מלשון הרמב"ם משמע שכל שמתכוין ליהנות אסור אפי' לא מתבונן ביותר. ונראה שגם מהרש"ל יודה לזה וסבר שבין בנהנה ובין במתבונן אסור, שבנהנה זה גוף האיסור שנהנה מגוף האשה וגם יביא אותו לידי הרהור, ובהתבוננות יש לחשוש שיבוא ליהנות, ומה שהוכיח מקשת היינו שהסתכלות בלשון הגמ' הוא לא ראיה בעלמא. ודו"ק. והמ"ב [בה"ל סרכ"ה ס"י] הביא שלגבי איסור הסתכלות באדם רשע אסור רק במתבונן ביותר כמו בקשת, וכתב שבאשה נאסר אפי' סתם הסתכלות שאינו מתבונן ביותר, ולכאו' צ"ל שהתכוין למ"ש שנאסר באשה גם בלי התבוננות אם מתכוין ליהנות.
14. ונראה שמה שנאסר להתבונן ביותר הוא מטעם דלא גרע ממה שאסור להסתכל בבגדי צבעונים, ושם ודאי לא שייך שנהנה מראייתו ואעפ"כ נאסר התבוננות ביותר, וא"כ ודאי האשה עצמה לא גרע מבגדיה, וא"כ נאסר רק במקום יופי באשה ולא אם מתבונן באצבעות שלה.
15. ובנחמד למראה [ירושלמי הל' חלה פ"ב ה"ד קע"ז ע"ד] תמה על הרמב"ם והטור מנלהו שאסור רק במתכוין ליהנות, וכתב שבשאר פוסקים לא הזכירו שיתכוין ליהנות ומשמע שבכל גווני אסור. ולכאו' לפי מה שנתבאר אין כאן קושיא, שהרמב"ם דייק כן מלשון הגמ' "להסתכל" שנאסר רק בהסתכלות ולא בראיה, ובאשה כל שמתכוין ליהנות הוי הסתכלות אפי' אינו מתבונן ביותר, ואה"נ כ"ש שמתבונן ביותר יהיה אסור.
16. וגם הצל"ח [ברכות כד.] והמאמ"ר [סי' ע"ה ס"ד] ומהר"ם אלאשקר [סל"ה] והבא"ח [עוד יוסף חי פ' בא ס"ב] כתבו שנאסר רק אם מתכוין להינות. וכ"כ הלחם יהודה [הל' ק"ש פ"ג הט"ו] והישועו"י [או"ח סי' ע"ה סק"א] שאסור רק במתכוין ליהנות ולא בראייה בעלמא. וכ"כ האפי זוטרי [סק"ז] שנאסר רק כשמתכוין ליהנות ולא בהעברה בעלמא. וכ"כ הפמ"ג [או"ח סי' ע"ה משב"ז סק"א] והעבוה"י [סי' ע"ה ס"ג] שאסור רק אם נהנה. וכתב הפמ"ג שהוא פשוט, וכ"כ הח"א [כ"ד ס"ד] שמותר אם אינו מסתכל אבל להסתכל אסור כיון שמסתכל ליהנות. וכ"כ המנחת שמואל [ברכות כד.] שאסור רק אם נתכוין ליהנות אבל ראיה בעלמא מותר, ואח"כ כתב שאסור רק אם מסתכל בכוונה אבל בראיה בעלמא בלא כוונה אין איסור, ולכאו' גם כאן כוונתו שהאיסור כשמסתכל בכוונה ליהנות. וכ"כ הנחלת בנימין [סכ"ז] שנאסר רק הבטה ביותר ולא ראיה בעלמא. וכ"כ המקנה [קו"א סס"ה ס"ב] שרק להסתכל הרבה אסור אבל ראיה בעלמא לא נאסר. וכ"כ הפנ"מ [מראה"פ סק"א] שאסור אפי' הסתכלות מעט אבל ראיה בעלמא מותר. וכ"פ המ"ב [סי' ע"ה סק"ז] שאסור כשמסתכל בה ליהנות, וראיה בעלמא לפי תומו בלא נהנה מותר.
17. והנה נתבאר כאן הרבה פוסקים שנקטו לשון שנאסר כש"מתכוין" ליהנות, ונראה שאין צורך בכוונה, ועצם ההנאה היא איסור, ואורחא דמילתא נקטו שבד"כ אם נהנה הוא מתכוין לזה, שודאי עיקר האיסור הוא ההנאה עצמה, וכמו בקריבה לעריות שודאי הנוגע באשה ונהנה ממנה נאסרה עצם ההנאה ולא צריך כוונה. וכן מצאתי בשו"ת תורה לשמה [סי' רצ"ד] שכתב שכל שנהנה יש כאן איסור, גם אם אינו מתכוין בשביל ליהנות.
18. והנה איתא בגמ' [ע"ז כ:] שאסור להסתכל בא"א אפי' היא מכוערת. וכתב הבית עובד [הובא בפתה"ד או"ח סע"ה ס"א] שה"ה זקינה, שבשניהם אין האדם מהרהר. ותמה היד אהרן [הגה"ט סק"א] על הטור למה לא הביאו. וכן הבית עובד כתב שממה שכתבו הרמב"ם והטוש"ע שאסור להביט ביופיה משמע קצת שמותר להסתכל במכוערת. ותמה ע"ז שהרי מפורש בגמ' לאסור. וכתב האפי זוטרי [סק"ג] שצ"ל שאורחא דמילתא קתני, שאין דרך להסתכל במכוערת, ואם הוא מסתכל בה בע"כ שבעיניו היא נאה והו"ל מסתכל ביופיה. ולכאו' כוונתו שודאי סבר הטור שנאסר רק כשמסתכל כדי ליהנות, וממילא אם מסתכל במכוערת כדי ליהנות בע"כ שמצא בה דבר נאה, אלא שלפ"ז קשה על הגמ' מה החילוק בין נאה למכוערת (ולעיל נתבאר שיש הבדל לדינא בין מכוערת לנאה, שבמכוערת אסור רק בא"א ולא בפנויה), ואולי כוונת הגמ' שאם היא מכוערת ומצא בה רק דבר אחד של חן, אינו נחשב כ"כ הסתכלות ליהנות ואעפ"כ בא"א אסור. ודו"ק.
19. וכתב החיד"א [פתח עינים יומא עד:, וע"ז כ:] שמצא חיבור כ"י קדמון שהביא שיש מתירים להסתכל בנשים דרך העברה כלומר שאין הראיה בקבע וכתב שאינו נראה אלא כל הבטה שבעולם אסורה בא"א ובכל אשה שאסורה משום ערוה. וכן הספר חסידים החדש [יא.] לאחר שהביא שהרא"ש אסר רק בהסתכלות ולא בראיה כתב שמיהו נראה שהוא דוחק והמחמיר בזה ששון ושמחה ישיגוהו. וכן הסכים החיד"א [יעיר אוזן מ"ה ס"נ] לאסור. ולכאו' משמעות לשון הכ"י של החיד"א שאסר אפי' בראיה הכי חלשה שאינו רואה כלל בכוונה. ובנוה שלום [ע"ז כ:] כתב שי"ל שגם לשיטתו מותר בראיה בעלמא ונאסר רק דרך העברה, ואולי כוונתו שראיה דרך העברה היינו שמתסכל בכוונה אבל בלי כוונה ליהנות, וראיה בעלמא היינו שלא רואה בכוונה. והלשון דחוק וצ"ע. 
20. וגם ההעמק שאלה [בדפו"ר בהשמטות השמטה כ'] כתב שאע"פ שמדאו' נאסר רק הסתכלות ממש ולא ראיה בעלמא, מ"מ אסור לראות שמא יבוא להסתכל, ורק בכלה יכול לראות כדי שיוכל להעיד.
21. והאג"מ [ח"א או"ח ס"מ] כתב בתחילת דבריו שאסור רק אם מתכוין ליהנות, וסיים שעכ"פ אסור להסתכל באשה כשמתכוין לראותה ואם באה אשה לשואלו שאלה לא יסתכל עליה שלא יבוא ח"ו ליהנות ממנה, ומשמע כההעמק שאלה שאסור לראות שמא יבוא ליהנות. וקשה שלא משמע כן בתחילת דבריו, ואולי אינו מדינא. וביבי"א [ח"ו חאו"ח סי"ג סק"ג] כתב בשמו שנאסר רק במתכוין ליהנות. וצ"ע. 
22. והרב גרוס [אום אני חומה ס"ג וסקצ"ז] פסק בסתם ויש להתיר בראיה בעלמא אפי' בפניה אבל כתב שמהראוי להחמיר בזה, שמי יכול לומר שברירא ליה שלא יבוא ליהנות.
23. וכתב החיד"א להוכיח כדברי האוסר שמבואר בגמ' [ע"ז כ:] שר"ג ראה גויה יפה מאד ובירך עליה "שככה לו בעולמו" כמו שמבואר באו"ח סי' רכ"ה ס"י, והגמ' מקשה איך הסתכל עליה ר"ג הרי אסור להסתכל על אשה, והגמ' מתרצת שראה אותה בפנייה של רחוב שלא הספיק לעצום עיניו, ואם מותר ראיה בעלמא היה לגמ' לומר שלא התבונן בה ר"ג. וכן הקשה היד מלאכי [כ"ה סקע"ט] וכתב שצ"ל שכיון שבירך עליה בע"כ שהתבונן בה. וקצ"ע איך הספיק להתבונן בפינת הרחוב לפני שעצם עיניו. וכן הנוה שלום [ע"ז כ:] הקשה עליו איך יתכן שר"ג התבונן בה, ואע"פ שהוא בפינה לא היה לו להתבונן.
24. ובמנחת שמואל [ברכות נח:] כתב שר"ג הוא אדם חשוב, ויש לאדם חשוב להיזהר אפי' בראיה בעלמא. והביא שבירושלמי הקשה על ר"ג "וכי דרכו של ר"ג להסתכל בנשים", ומשמע שלא הקשה מחמת האיסור אלא שאינו דרכו, ומה שהגמ' שלנו שהזכירה את האיסור היינו שכיון שאסור הסתכלות ממש יש לאדם חשוב להיזהר גם בראיה בעלמא. וכן העתיק המ"ב [סי' ע"ה סק"ז].
25. והחוט שני [סק"ג ענף ד'] כתב שי"ל שאם היא יפה מאד אסור אפי' בראיה בעלמא שודאי יבוא תיכף להרהור. 
26. כתב המנחת שמואל [ברכות כד.] שאין איסור מדינא בראיה בלי כוונה אם לא מצד המוסר. וכ"כ המ"ב [סק"ז] ולא הבנתי כוונתם, שבפוסקים כתבו בסתם שמותר, ולא הזכירו שיש איסור מצד המוסר. וכן העולת יצחק [ח"ב סי' רל"ד סק"ב] הביא שמבואר במהרש"ל שאפי' ת"ח לא צריך להחמיר בזה.
קול כשלא מתכוין ליהנות
27. נחזור לענייננו לגבי שמיעת קול אשה שלשון הכ"מ [הל' ק"ש פ"ג הט"ז] שאסור ליהנות מקול אשה וכן לשון האשכול לפי מהדורת נחל אשכול [סי' ז'] שנאסר "ליהנות בקולה ושערה של ערוה". וכן לשון המהרש"א [ב"מ פז. בח"א] שהגמ' נקטה "קול" אשה ולא "דיבור" כי מדובר בנהנה מקולה. וכתב הדברי חפץ [דרוש ל"ג קיג.] שגם בזמר אסור רק כששרה כדי שישמעו והוא מתכוין ליהנות אבל אם שרה קינות לשבר את הלב אין בזה איסור, ועכ"פ אם שרה לעצמה או להרדים את בנה אין איסור לשומעו. והעתיקו הזכרנו לחיים [חיו"ד אות א' כב.]. והישרי לב [א"ק סי"ב מג.] כתב שאין הדברי חפץ תחת ידו לראות אם יש לו ראיות, אבל לכאו' דבריו תמוהים, וכן ראה לרבנן שמוחים באשה ששרה בקול כדי להרדים תינוק. והשד"ח [ח"ג א"ק כלל מ"ג] כתב שראה את דברי הד"ח ואין דבריו תמוהים אבל אעפ"כ ודאי שנכון להחמיר. 
28. והתפא"י [מו"ק פ"ג יכין ס"ק ס"ח] הקשה איך מותר לשמוע מקוננות וכתב בשם אביו שי"ל שכשהמת מוטל לפניו אין לחשוש להרהור. ומשמע שאסר גם כשלא מתכוין ליהנות. וכ"כ הקנין תורה בהלכה [ח"א סי' כ'] בפשיטות. 
29. והמאמ"ר [סי' ע"ה סק"ד] כתב שדינו כהסתכלות במקום מגולה באשה ולכן לא נאסר אלא כשמתכוין ליהנות ולא כששומע לאונסו. ולא ביאר מה הדין שכשומע בכוונה אבל לא מתכוין ליהנות, ולכאו' ממה שדימה להסתכלות משמע שגם בזה יהיה מותר. וגם המקנה [קידושין ע.] כתב לדמות להסתכלות וכתב שאסור רק כשמתכוין לשמוע והביא ראיה שכתוב בפסוק [שמואל א' י"ח,ו'-ח'] שהנשים שרו בחזרה מהמלחמה בכל ערי ישראל ושמע שאול את דבריהן. ואולי גם הוא כוונתו לאסור רק כשמתכוין ליהנות.
30. והלהורות נתן [ח"א ס"ס] כתב ג"כ שנאסר רק כשנהנה, אבל כתב שכל שמתכוין לשמוע בע"כ כוונתו ליהנות, ומותר רק כשאינו מתכוין לשמוע. והנה אמנם כן דעת החזו"א [או"ח סי' ט"ז סק"ז] לגבי הסתכלות במקומות שדרכה לכסותם, שאם רואה אותם בע"כ מתכוין ליהנות, אבל בכמה פוסקים לא משמע כן, שכתבו כמה דברים שמותר לראות במקומות המכוסים ואסור להסתכל בכוונה ליהנות (כגון פחות מטפח או באשתו נדה, ורבינו יונה התיר לקרוא ק"ש כשרואה מקום מכוסה ואינו מתכוין להסתכל. ואכמ"ל). וכן הדברי חפץ התיר גם לכוין לשמוע דברי קינה, ועכ"פ מסתבר שגם הלהורות נתן יודה בקטנה או בקרובתו שיתכן מציאות שלא יתכוין ליהנות.
31. והרב גרוס [אא"ח ס"ק של"ט] כתב שנראה לאסור אפי' היא שרה מזוייף וזה מפריע לו. ולכאורה כן יש להוכיח מהמשנה ברורה [בי' ע"ה סקי"ז] שפסק שמותר לשמוע פנויה ששרה, וכתב שגם בפנויה יהיה אסור אם מכוין ליהנות, ומשמע שבא"א ובנידה יהיה אסור גם כשאינו מכוין ליהנות
32. והנה הרשב"א דימה את קול דיבורה שאדם רגיל בו למקומות שדרכה לגלותם שגם בהם אדם רגיל ואינו מביא לידי הרהור. וכתב הח"א [כ"ד ס"ו] שגם בדיבורה יהיה אסור אם מתכוין ליהנות שהרי אסור להסתכל בכוונה אפי' בבגדיה. וכ"כ העבוה"י [סי' ע"ה ס"ח] והמ"ב [סי' ע"ה סקי"ח]. ולכאו' י"ל שגם הדברי חפץ יודה שאם מכוין ליהנות אסור גם בדיבור רגיל, ובאמת אין חילוק בין דיבור רגיל לשירה, אלא שאורחא דמילתא קתני, שבד"כ אדם נהנה רק כשהיא שרה.
33. וכתב האג"מ [או"ח ח"א סכ"ו] (לגבי שירת קטנות פנויות ששם כתב המ"ב שנאסר רק אם מתכוין ליהנות) שנחשב שמתכוין ליהנות רק אם מתכוין ליהנות ממנה בתורת אשה, אבל אם נהנה מהשירה כמו משירת גברים אינו נחשב שמתכוין ליהנות. 
34. ונראה שגם לאוסרים כשאינו מתכוין ליהנות ודאי יהיה האיסור רק מדרבנן שהרי למ"ד שלשמוע קול אשה הוא איסור דאו' הוא מחמת קריבה לעריות, וא"כ יהיה אסור מדאו' רק כששרה בשביל שהוא ישמע והוא מקשיב לקולה ומתכוין ליהנות, אבל אם אינה שרה בשבילו או שאינו מתכוין ליהנות, אינו מביא לידי גילוי ערוה ויהיה אסור רק מדרבנן. וכמו שכתב האג"מ [אה"ע ח"א סנ"ו] לגבי איסור הסתכלות שנחשב קריבה לעריות רק כשמראה את עצמה לפניו ומסתכל ליהנות.
35. ונמצא שיש לנו עוד צירוף במקשיב לקול זמר של קרובתו שרגיל בו, שגם אם נאמר שלא נסמוך על מה שרגיל בקולה, יש מקום להתיר מחמת שאינו מכוין ליהנות, שיש מתירים לגמרי, וגם לאוסרים הוא רק מדרבנן. ובקרובתו ודאי יש הי"ת שלא יתכוין ליהנות ממה שהיא אשה. 
קולא מחמת שהיא קרובתו
36. כתב החוט שני [פרטי דינים סק"א] בשם החזו"א שאסור לשמוע גם את אחותו. וכתב [שם סק"ב] שבאמו מותר. וכ"כ הלהורות נתן [ח"ד סק"ד] שאסור באחותו. והגרשז"א [הקטן והלכותיו ח"א עמ' 18 סק"ד] כתב שלא נכון הדבר לשמוע את אחותו ובזמירות שבת מקילים. והרב גרוס [אא"ח הוש"ע ס"ק שכ"ג] הביא שמטין בשם הגרי"ז להקל. וא"כ באחותו ודאי יש להקל בצירוף כל מה שנתבאר.
37. ואולי אפשר לצדד גם באחות אב שגם בה מצינו קצת דמיון לאחות שכתב הרמב"ם שהמנשק אחות או דודה הוא רק מעשה טפשים ואיסור יש בדבר ולא כתב שהוא איסור דאו' שלוקים עליו. וכן מצאתי בעוז והדר לבושה [ח"ב] שכתב בשם הגרי"ש אלישיב זצ"ל שהקולא באחותו היא מחמת שאין איסור דאו' בקריבה לאחותו, וכתב שלפי זה נראה שה"ה שיהיה מותר בדודה
38. ונראה להלכה למעשה שיש לסמוך על כל זה ולהתיר לשמוע קול אחות אביו שרגיל בה, אם אינו מתכוין ליהנות ממה שהיא אשה.
39. עוד רגע אדבר לגבי קלטת שכתב הבית שערים [חאו"ח סל"ג] שאם שומע אשה בקלטת ג"כ יש לאסור, שגם בזה יש חשש הרהור. וכ"כ השלחן מלכים [ס"ה הלכה למשה ס"ק קנ"ג] והפרי השדה [ח"ג סל"ב] והחלקת יעקב [ח"א סי' קס"ג] והברכת חיים [ירוחם סי' כ' סק"ח]. והאשל אברהם [ניימרק ברכות כד.] והציץ אליעזר [ח"ה ס"ב סק"ה] צידדו להקל בזה. וכן צידד קצת הבית דוד [לייטער סי' קפ"ח]. וכן השה"ל [ח"ג סקפ"א] כתב שיש בזה צדדים והכריע לאסור. והגרע"י [הליכות עולם ח"א פ' בא ס"ט] פסק בסתם ויש לאסור וכתב לגבי ק"ש שלכתחילה יש להחמיר אבל המיקל יש לו על מי לסמוך בצירוף שי"א שאין איסור לקרוא ק"ש כששומע קול אשה עי' באו"ח סי' ע"ה ס"ג. ולפ"ז לכאו' בקלטת של אחות אביו שרגיל בקולה ודאי יש להקל בשופי.
וצריך להדגיש שהדברים נכתבו ע"י אברך ולא ע"י ת"ח מורה הוראה ולכן חלילה חלילה לסמוך עליהם למעשה.

